કોલકાતા પોલીસના એક ટોચના અધિકારીએ જણાવ્યું હતું કે, જો એજંસી કાયદાકીય વિકલ્પ પર આગળ વધત તો કુમાર સીબીઆઈને કોર્ટમાં ઢસડી જવાની તૈયારી કરી ચુક્યા હતાં. મુખ્યમંત્રી મમતા બેનરજી દ્વારા રચવામાં આવેલી એસઆઈટીના એક ટોચના અધિકારી તરીકે કુમારે ચિટ ફંડ કેસની તપાસનું નેતૃત્વ કર્યું હતું. પરંતુ સમગ્ર કેસ પોતાના હાથમાં લીધા બાદ સીબીઆઈએ આશંકા વ્યક્ત કરી હતી કે એસઆઈટી તપાસ દરમિયાન મહત્વપૂર્ણ પુરાવાઓ સાથે છેડછાડ કરવામાં આવી શકે છે. સૂત્રોના જણાવ્યા પ્રમાણે સીબીઆઈની લોકલ યૂનિટનો એક રિપોર્ટ આલોક વર્માના ટેબલ પર લગભગ 5 મહિના સુધી ધૂળ જ ખાતો રહ્યો. કોલકાતાના ટોચના અધિકારીએ દાવો કર્યો હતો કે રાજકીય કારણોસર સીબીઆઈ કોલકાતા પોલીસ કમિશ્નરને ઘેરવા માંગતી હતી. આ અધિકારી નોટિસ ફટકારવાને ભાજપના મહાસચિવ કૈલાસ વિજયવર્ગિય દ્વારા જાહેરમાં કરવામાં આવેલા દાવાઓને પણ સાર્થક કરતા હતા. ત્યાર બાદ સીબીઆઈ પશ્ચિમ બંગાળ પોલીએસના ડીજીનો પણ સંપર્ક કર્યો હતો. કોલકાતાથી સલાહ આપવામાં આવી કે આ મામલે ચર્ચા કરવા એક બેઠકનું આયોજન કરવામાં આવે, જ્યારે સીબીઆઈને આ વાત માન્ય નહોતી. સીબીઆઈ તપાસની જાણકારી ધરાવતા લોકોનું કહેવું છે કે, તપાસ અટકાવી દેવામાં આવી હતી કારણ કે લોકલ સીબીઆઈ ટીમ દ્વારા મોકલવામાં આવેલો સંવેદનશીલ રિપોર્ટ પર છેલ્લા પાંચ મહિનામાં કોઈ જ કાર્યવાહી હાથ ધરવામાં આવી નહોતી. કહેવામાં આવે છે કે આ રિપોર્ટમાં અનેક પ્રત્યક્ષ સાક્ષીઓ અને શંકાસ્પદ દસ્તાવેજો હતા, જેનાથી ઝખઈના અનેક નેતાઓ સુધી તપાસનો રેલો પહોંચી શકતો હતો. હાલ શાદરા અને રોઝ વેલી કેસમાં સીબીઆઈ 81 અને ઈડી લગભગ 12 ચાર્જશીટ દાખલ કરી ચુકી છે. આ કેસમાં કુલ 179 લોકોમાંથી લગભગ 30 લોકોની ધરપકડ કરવામાં આવી છે અને તેમને દોષિત ઠેરવવામાં આવ્યા છે.